Stormers laat Sharks huis toe verlang(Foto: Hansie Linde) ŉ Week is ŉ baie lang tyd in rugby. Nadat die Sharks verlede week op Kingspark in Durban die oorhand oor die Stormers in hul kragmeting in die Verenigde Rugbykampioenskap gehad het (hoewel die wedstryd gelykop geëindig het ná die Sharks se vier geel kaarte en ŉ rooi kaart), het die Stormers Saterdag in Kaapstad die bordjies behoorlik verhang. Die Stormers het die wedstryd met 20 – 10 gewen nadat hulle rustyd met 7 – 3 voor was. Eintlik vlei die eindtelling die Sharks, want as daar veral in die eerste helfte nie ŉ paar Stormers-aangeë verlore gegaan het nie, was die Sharks ŉ hele paar keer meer onder hul eie doelpale. En wie moet die Stormers bedank? Die veteraan-vaskopstut Brok Harris wat in sy 100ste wedstryd vir die Stormers gespeel het en die vuurvreter-flank, die 35-jarige Deon Fourie, wat hom dié keer nie laat uitlok het nie en ŉ uithalervertoning gelewer het. Waar die Stormers verlede week in die skrums verfrommel is (veral in die eerste helfte), het Harris standvastigheid in die tweede helfte gebring toe hy as plaasvervanger opgestuur is. Saterdag was hy in die opdrafspan. Dié Sharks kon hierdie keer nie oorheers nie. Harris ­– wat aan die Hoërskool Bastion in Roodepoort op skool was, aan die Puk studeer het en ook 133 keer vir die Dragons in Wallis gespeel het – was ŉ rots. Die Sharks kon hom nie beweeg nie. Die Stormers se grondslag is deur Harris en Fourie gelê en dit was geen verrassing nie dat hulle besit en gebiedsvoordeel geniet het. Waar die Sharks se agterspelers verlede Saterdag vlymskerp op die aanval was (behalwe dat hul dissipline hulle in die steek gelaat het), was dit die Stormers se Dan du Plessis, Ruhan Nel, Seabelo Senatla en Warrick Gelant wat Saterdag die toutjies getrek het. Dit was juis die tweede verandering aan die Stormers-span (Gelant wat Damian Willemse op heelagter vervang het) wat die lont aangesteek het. Gelant is pure Bok en sal die Bok-afrigter, Jacques Nienaber, diep laat nadink. Die Sharks het ook tien strafskoppe afgestaan wat hul ritme versteur het. Dan kan die Sharks-slot Hyron Andrews hom ook gelukkig ag dat die skeidsregter, AJ Jacobs, voet by stuk gehou het deur hom nie af te stuur vir ŉ skouerloop teen die kop van Nel nie. Die TV-skeidsregter, Marius Jonker, het aanbeveel dat dit ŉ kaart moet wees, maar Jacobs het anders besluit. Punte: Stormers 20 (7): Drieë: Seabelo Senatla, Adré Smith. Doelskoppe: Manie Libbok (2). Strafdoele: Libbok (2) Sharks 10 (3): Drie: Grant Williams. Doelskop. Boeta Chamberlain. Strafdoel: Tito Bonilla.